মৌলভীবাজার, ২৬ জুন (শীর্ষ নিউজ ডটকম): মৌলভীবাজারের শ্রীমঙ্গল উপজেলার ১নং মির্জাপুর ইউনিয়নের নির্বাচনী ফলাফল প্রত্যাখ্যান করে ভোট পুনঃগননার দাবি জানিয়েছেন পরাজিত দুই চেয়ারম্যান প্রার্থী। তারা হলেন- আবু সুফিয়ান চৌধুরী ও আবু কামাল খায়রুজ্জামান। আজ রোববার তারা রিটার্নিং অফিসার বরাবরে পৃথক পৃথক লিখিত আবেদন করে এ দাবি জানান।  রিটার্নিং অফিসার উপজেলা সমাজসেবা কর্মকর্তা মো.  আশীকুজ্জামান জানান, আজ পরাজিত দুই চেয়ারম্যান প্রার্থী সুফিয়ান চৌধুরী ও আবু কামাল খায়রুজ্জামান তাদের অভিযোগ দায়ের করেছেন। এ বিষয়ে ঊর্ধ্বতন কর্মকর্তাদের সাথে আলোচনা সাপেক্ষে পরবর্তী সিদ্ধান্ত গ্রহণ করা হবে বলে জানান তিনি।  প্রসঙ্গত, গত শনিবার অনুষ্ঠিত ইউনিয়ন পরিষদ নির্বাচনে অভিযোগকারী বর্তমান চেয়ারম্যান আবু সুফিয়ান চৌধুরী (দোয়াত কলম) এবং অপর চেয়ারম্যান প্রার্থী আবু কামাল খায়রুজ্জমান (চশমা) প্রতীক নিয়ে মির্জাপুর ইউনিয়নে চেয়ারম্যান পদে প্রতিদ্বন্দ্বিতা করে পরাজিত হন। এ ইউনিয়নে আওয়ামী লীগ সমর্থিত প্রার্থী মো. ফিরোজ  মিয়া (তালা) প্রতীক নিয়ে বিপুল ভোটে জয়লাভ করেন।  (শীর্ষ নিউজ ডটকম/প্রতিনিধি/এইউ/আরআর/২২.১৫ ঘ.)